Diari Oficial de la Generalitat Valenciana


Sumari del DOGV 4553, del 28-07-2003 (2003/8795)

RESOLUCIÓ de 16 de juliol del 2003, de la Direcció General de Farmàcia i Productes Sanitaris de la Conselleria de Sanitat, per la qual es crea la Comissió Assessora sobre Distribució Farmacèutica.
----------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2003/07/16/(1)/dof/vci/html**

### Dades del document

Número de DOGV
:   4553

Data del DOGV
:   28-07-2003

Secció del DOGV
:   I. DISPOSICIONS GENERALS

Número del document
:   2003/8795


Data del document
:   16-07-2003

Organisme emissor
:   Conselleria de Sanitat

Tipus de document
:   Resolució

Descriptors 

:   * legislació
    * reglament intern
    * medicament
    * organització administrativa
    * producte farmacèutic

RESOLUCIÓ de 16 de juliol del 2003, de la Direcció General de Farmàcia i Productes Sanitaris de la Conselleria de Sanitat, per la qual es crea la Comissió Assessora sobre Distribució Farmacèutica. [2003/X8795]
  
L'article 100 de la Llei 14/1986, de 25 d'abril, General de Sanitat, disposa que s'establiran normes d'elaboració, fabricació, transport i emmagatzematge de medicaments.
  
L'article 53 de la Llei 6/1998, de 22 de juny, de la Generalitat Valenciana, d'Ordenació Farmacèutica de la Comunitat Valenciana, establix que els magatzems de distribució de medicaments disposaran d'instal·lacions, dependències, equipament, personal i mecanismes de control necessaris per a garantir tant la identitat i qualitat dels medicaments com un segur i eficaç emmagatzematge, conservació, custòdia i distribució.
  
El Reial Decret 2.259/1994, de 25 de novembre, del Ministeri de Sanitat i Consum, pel qual es regulen els magatzems farmacèutics i la distribució a l'engròs de medicaments d'ús humà i productes farmacèutics, establix en l'annex II de Pràctiques Correctes de Distribució que per a mantindre el nivell de qualitat dels medicaments, els distribuïdors han d'aplicar un sistema de qualitat per a garantir que els medicaments distribuïts estiguen autoritzats d'acord amb la legislació vigent, que es respecten les condicions d'emmagatzematge, inclòs el transport, que s'evite la contaminació, que es realitze una rotació i que els productes es conserven en zones d'un grau adequat de seguretat. D'altra banda eixe sistema de qualitat ha de garantir l'entrega dels productes correctes al destinatari en un termini de temps satisfactori i ha d'existir un procediment eficaç de retirada i immobilització davant de qualsevol producte defectuós.
  
Davant de l'indubtable interés sanitari d'esta matèria i la incidència que pot tindre en la salut dels ciutadans, es fa necessari supervisar de manera periòdica si els diversos elements del sistema de garantia de qualitat establits pels magatzems de distribució de medicaments s'adeqüen al compliment de les bones pràctiques de distribució, és per això que pareix necessari disposar d'una comissió assessora que, constituïda pels mateixos professionals de la distribució i per personal de l'administració sanitària competent, servisca per a estudiar, informar i proposar totes les qüestions relatives a l'aplicació de les bones pràctiques de distribució i es puga establir un fòrum on debatre els criteris d'aplicació d'estes.
  
Per això, vist el que disposa la llei 14/1986, de 25 d'abril, General de Sanitat, la Llei 6/1998, de 22 de juny, de la Generalitat Valenciana d'Ordenació Farmacèutica de la Comunitat Valenciana i el Reial Decret 2.259/1994, de 25 de novembre, del Ministeri de Sanitat i Consum, pel qual es regulen els magatzems farmacèutics i la distribució a l'engròs de medicaments d'ús humà i productes farmacèutics i en virtut de les facultats que té atribuïdes esta Direcció General de Farmàcia i Productes Sanitaris pel Decret 116/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Sanitat, resolc:
  
Primer
  
Crear la Comissió Assessora sobre Distribució Farmacèutica, adscrita a la Direcció General de Farmàcia i Productes Sanitaris, com a òrgan col·legiat de participació del sector de la distribució farmacèutica de la Comunitat Valenciana en tot allò referent al desenvolupament i aplicació de les bones pràctiques de distribució de medicaments.
  
Segon
  
Corresponen a la Comissió Assessora sobre Distribució Farmacèutica les funcions següents:
  
a) Estudi, informe i proposta de totes les qüestions relatives a l'aplicació de les bones pràctiques de distribució establides en el Reial Decret 2.259/1994, de 25 de novembre del Ministeri de Sanitat i Consum, pel qual es regula els magatzems farmacèutics i la distribució a l'engròs de medicaments d'ús humà i productes farmacèutics així com impulsar i desenvolupar el compliment de les bones pràctiques de distribució.
  
b) Consensuar i debatre els criteris d'actuació que desplegarà la Direcció General de Farmàcia i Productes Sanitaris per a l'aplicació de les bones pràctiques de distribució i presentar-los al sector.
  
c) Elaborar i traslladar propostes i suggeriments en matèria de distribució farmacèutica a la Direcció General de Farmàcia i Productes Sanitaris.
  
Tercer
  
La Comissió Assessora sobre Distribució Farmacèutica estarà composta per:
  
- Un/una president/a què serà el director general de Farmàcia i Productes Sanitaris i podrà delegar en el cap d'Àrea de Farmàcia i Productes Sanitaris.
  
- Un/una vicepresident/a què serà el cap de Servici d'Ordenació i Control del Medicament.
  
- Tres persones en representació de la Direcció General de Farmàcia i Productes Sanitaris, una de les quals actuarà de secretari/a.
  
- Sis representants del sector empresarial de la distribució farmacèutica.
  
- Un/una representant dels col·legis oficials de farmacèutics de la Comunitat Valenciana.
  
- Un/a representant de l'empresarial farmacèutica.
  
Quart
  
Els membres de la comissió els nomenarà el director general de Farmàcia i Productes Sanitaris per un període de dos anys, nomenaments que poden ser renovables, successivament.
  
Cinqué
  
La comissió, quan ho considere convenient, pot convidar un/a assessor/a extern per a l'estudi de temes específics.
  
Sisé
  
La comissió es reunirà en sessió ordinària, a iniciativa del president o de la meitat més un dels seus membres, en funció de les necessitats.
  
Seté
  
La comissió establirà les seues normes de funcionament intern i tot el que no estiga disposat en este document de creació s'ajustarà a les disposicions que regulen els òrgans col·legiats.
  
Huité
  
La creació i funcionament de la comissió no produirà increment de despesa pública i l'assistència dels seus membres a les sessions no meritaran el dret de percepció de dietes o gratificacions per comissions.
  
Nové
  
Els acords que s'adopten per consens seran elevats al director general, i tindran caràcter consultiu i d'assessorament.


Còpia Permalink ELI